次韻和潁昌葉翰林 目病廢讀書
作者：程俱
朝代：宋

paragraphs: 空華信無根，遺迹故非足。
如公三萬卷，碨磊貯心曲。
中虚自昭曠，不必巖電目。
納芥本無難，膠弦端可續。
亡書共推張，斷簡當問束。
笑談針左盲，指顧命騷僕。
豈知窮巷士，眼暗髪将秃。
短檠黮無光，默坐守幽獨。
正當黜聰明，豈復分句讀。
便便了無庸，但有孝先腹。